CELEX: 32010D0427(03)
Language: fi
Date: 2009-12-22 00:00:00
Title: Päätös N:o S7, annettu 22 päivänä joulukuuta 2009 , asetuksista (ETY) N:o 1408/71 ja (ETY) N:o 574/72 asetuksiin (EY) N:o 883/2004 ja (EY) N:o 987/2009 siirtymisestä ja korvausmenettelyjen soveltamisesta (ETA:n kannalta ja EY:n ja Sveitsin sopimuksen kannalta merkityksellinen teksti)

27.4.2010   
            
            
               FI
            
            
               Euroopan unionin virallinen lehti
            
            
               C 107/8
            
         PÄÄTÖS N:o S7,
   annettu 22 päivänä joulukuuta 2009,
   asetuksista (ETY) N:o 1408/71 ja (ETY) N:o 574/72 asetuksiin (EY) N:o 883/2004 ja (EY) N:o 987/2009 siirtymisestä ja korvausmenettelyjen soveltamisesta
   (ETA:n kannalta ja EY:n ja Sveitsin sopimuksen kannalta merkityksellinen teksti)
   2010/C 107/05
   SOSIAALITURVAJÄRJESTELMIEN YHTEENSOVITTAMISTA KÄSITTELEVÄ HALLINTOTOIMIKUNTA, joka
   ottaa huomioon sosiaaliturvajärjestelmien yhteensovittamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 883/2004 72 artiklan a alakohdan (1), jonka mukaan hallintotoimikunnan tehtävänä on käsitellä kaikkia asetuksen (EY) N:o 883/2004 ja asetuksen (EY) N:o 987/2009 säännöksistä johtuvia hallinnollisia ja tulkinnallisia kysymyksiä (2),
   ottaa huomioon asetuksen (EY) N:o 883/2004 87–91 artiklat,
   ottaa huomioon asetuksen (EY) N:o 987/2009 64 artiklan 7 kohdan ja 93–97 artiklat
   sekä katsoo seuraavaa:
   
               (1)
            
            
               Asetukset (EY) N:o 883/2004 ja (EY) N:o 987/2009 tulevat voimaan 1 päivänä toukokuuta 2010 ja asetukset (ETY) N:o 1408/71 ja (ETY) N:o 574/72 kumotaan samana päivänä, lukuun ottamatta asetuksen (EY) N:o 883/2004 90 artiklan 1 kohdassa ja asetuksen (EY) N:o 987/2009 96 artiklan 1 kohdassa säädeltyjä tilanteita.
            
         
               (2)
            
            
               On tarpeen selventää velallis- ja velkojajäsenvaltion määrittämistä tilanteissa, joissa luontoisetuuksia on annettu tai hyväksytty asetusten (ETY) N:o 1408/71 ja (ETY) N:o 574/72 mukaisesti mutta näiden etuuksien kustannusten korvaukset selvitetään asetusten (EY) N:o 883/2004 ja (EY) N:o 987/2009 tultua voimaan, erityisesti silloin, kun uudet asetukset aiheuttavat muutoksia kustannusvastuuseen.
            
         
               (3)
            
            
               On tarpeen selventää, mitä korvausmenettelyä on sovellettava tilanteissa, joissa luontoisetuuksia koskevia hakemuksia on tehty asetusten (ETY) N:o 1408/71 ja (ETY) N:o 574/72 mukaisesti, mutta korvausmenettely tapahtuu asetusten (EY) N:o 883/2004 ja (EY) N:o 987/2009 voimaantulon jälkeen.
            
         
               (4)
            
            
               Päätöksen N:o H1 5 kohdassa selvennetään ennen asetuksen (EY) N:o 883/2004 ja asetuksen (EY) N:o 987/2009 voimaantulopäivää myönnettyjen todistusten (E-lomakkeiden) ja eurooppalaisten sairaanhoitokorttien (sekä väliaikaisten korvaavien todistusten) asemaa.
            
         
               (5)
            
            
               Päätöksen N:o S1 4 kohdan ja päätöksen N:o S4 2 kohdan säännöksissä vahvistetaan yleiset periaatteet voimassa olevan eurooppalaisen sairaanhoitokortin perusteella annettuja etuuksia koskevasta kustannusvastuusta, ja niitä olisi sovellettava myös siirtymätilanteissa.
            
         
               (6)
            
            
               Asetuksen (EY) N:o 987/2009 62 ja 63 artiklan mukaisesti niiden jäsenvaltioiden, joita ei ole lueteltu asetuksen (EY) N:o 987/2009 liitteessä 3, on korvattava todellisten kustannusten perusteella 1 päivästä toukokuuta 2010 luontoisetuudet, jotka on annettu perheenjäsenille, jotka eivät asu samassa jäsenvaltiossa kuin vakuutettu, ja eläkkeensaajille ja heidän perheenjäsenilleen.
            
         
               (7)
            
            
               Asetuksen (EY) N:o 883/2004 19 artiklan 1 kohdassa, 20 artiklan 1 kohdassa ja 27 artiklan 1 ja 3 kohdassa säädettyjen luontoisetuuksien kustannuksista vastaa toimivaltainen laitos, joka on vastuussa niiden luontoisetuuksien kustannuksista, jotka on annettu perheenjäsenille, jotka eivät asu samassa jäsenvaltiossa kuin vakuutettu, ja eläkkeensaajille ja heidän perheenjäsenilleen näiden asuinjäsenvaltiossa.
            
         
               (8)
            
            
               Asetuksen (EY) N:o 987/2009 64 artiklan 7 kohdan mukaisesti liitteessä 3 luetellut jäsenvaltiot voivat 1 päivän toukokuuta 2010 jälkeen viiden vuoden ajan edelleen soveltaa kiinteän määrän laskennassa asetuksen (ETY) N:o 574/72 94 ja 95 artiklaa.
            
         
               (9)
            
            
               Asetuksella (EY) N:o 987/2009 otetaan käyttöön terveydenhuoltokustannusten korvauksia koskevia uusia menettelyjä, joiden tavoitteena on nopeuttaa korvauksia jäsenvaltioiden välillä ja estää hakemusten kasaantuminen ja jääminen selvittämättä pitemmäksi aikaa.
            
         
               (10)
            
            
               Tarvitaan avoimuutta ja ohjausta laitoksille edellä tarkoitetuissa tilanteissa, jotta voidaan varmistaa yhteisön säännösten yhtenäinen ja johdonmukainen soveltaminen,
            
         sekä käsittelee asiaa asetuksen (EY) N:o 883/2004 71 artiklan 2 kohdassa säädetyin edellytyksin,
   ON HYVÄKSYNYT TÄMÄN PÄÄTÖKSEN:
   I   Siirtymäjärjestelyt erikseen määritellyn hoidon ja välttämättömän hoidon kustannuksista vastaavan jäsenvaltion määrittämiseksi ottaen huomioon toimivallan muutos asetuksen (EY) N:o 883/2004 mukaisesti
   
   
               1.
            
            
               Jos hoito annettiin henkilölle ennen 1 päivää toukokuuta 2010, kustannusvastuu kyseisen henkilön osalta määritetään asetuksen (ETY) N:o 1408/71 säännösten mukaisesti.
            
         
               2.
            
            
               Jos henkilöllä oli lupa mennä toisen jäsenvaltion alueelle saadakseen siellä tilansa edellyttämää hoitoa (erikseen määritelty hoito) asetusten (ETY) N:o 1408/71 ja (ETY) N:o 574/72 mukaisesti, ja hoito annetaan osittain tai kokonaan 30 päivän huhtikuuta 2010 jälkeen, koko hoidon kustannuksista vastaa luvan myöntänyt laitos.
            
         
               3.
            
            
               Jos hoitoa alettiin antaa henkilölle asetuksen (ETY) N:o 1408/71 22 artiklan 3 kohdan a alakohdan tai 31 artiklan 1 kohdan a alakohdan mukaisesti, kyseisen hoidon kustannuksista olisi vastattava kyseisten artiklojen säännösten mukaisesti, vaikka kustannusvastuu kyseisen henkilön osalta onkin muuttunut asetuksen (EY) N:o 883/2004 säännösten mukaisesti. Jos kuitenkin hoito jatkuu 31 päivän toukokuuta 2010 jälkeen, kyseisen päivän jälkeen aiheutuneista kustannuksista vastaa laitos, joka on toimivaltainen asetuksen (EY) N:o 883/2004 mukaisesti.
            
         
               4.
            
            
               Jos 30 päivän huhtikuuta 2010 jälkeen annettiin ennen 1 päivää toukokuuta 2010 myönnetyn voimassa olevan eurooppalaisen sairaanhoitokortin perusteella hoitoa asetuksen (EY) N:o 883/2004 19 artiklan 1 kohdan tai 27 artiklan 1 kohdan mukaisesti, hakemusta tällaisen hoidon kustannusten korvaamiseksi ei voida evätä sillä perusteella, että henkilöiden terveydenhuoltokustannuksia koskeva kustannusvastuu on muuttunut asetuksen (EY) N:o 883/2004 säännösten mukaisesti.
               Laitos, joka on velvollinen korvaamaan eurooppalaisen sairaanhoitokortin perusteella annettujen etuuksien kustannukset, voi pyytää, että laitos, johon henkilö oli oikeutetusti rekisteröitynyt etuuksien myöntämisen aikaan, korvaa näiden etuuksien kustannukset ensiksi mainitulle laitokselle, tai jos henkilöllä ei ollut oikeutta käyttää eurooppalaista sairaanhoitokorttia, selvittää asian asianomaisen henkilön kanssa.
            
         II   Siirtymäjärjestelyt keskimääräisten kustannusten laskemista varten
   
   
               1.
            
            
               Keskimääräisten kustannusten laskumenetelmään vuoden 2009 ja sitä edeltävien vuosien osalta sovelletaan asetuksen (ETY) N:o 574/72 94 ja 95 artiklan säännöksiä, vaikka keskimääräiset kustannukset esitettäisiinkin tilintarkastuslautakunnalle 30 päivän huhtikuuta 2010 jälkeen.
            
         
               2.
            
            
               Jäsenvaltiot, joita ei ole lueteltu asetuksen (EY) N:o 987/2009 liitteessä 3, voivat 1 päivänä tammikuuta 2010 alkavalta ja 30 päivänä huhtikuuta 2010 päättyvältä kaudelta joko laskea uudet keskimääräiset kustannukset asetuksen (ETY) N:o 574/72 94 ja 95 artiklan mukaisesti tai käyttää keskimääräisiä kustannuksia, jotka on esitetty vuodelta 2009.
            
         III   Korvausmenettely todellisten kustannusten perusteella
   
   
               1.
            
            
               Korvaushakemuksiin, jotka perustuvat todellisiin kustannuksiin, jotka on kirjattu velkojajäsenvaltion tileihin ennen 1 päivää toukokuuta 2010, sovelletaan asetuksen (ETY) N:o 574/72 taloudellisia säännöksiä.
               Nämä hakemukset on toimitettava velallisjäsenvaltion yhteyselimelle viimeistään 31 päivänä joulukuuta 2011.
            
         
               2.
            
            
               Kaikkiin korvaushakemuksiin, jotka perustuvat todellisiin kustannuksiin, jotka on kirjattu velkojajäsenvaltion tileihin 30 päivän huhtikuuta 2010 jälkeen, sovelletaan uusia menettelysääntöjä asetuksen (EY) N:o 987/2009 66–68 artiklojen säännösten mukaisesti.
            
         IV   Korvausmenettely kiinteämääräisten summien perusteella
   
   
               1.
            
            
               Keskimääräiset kustannukset, jotka koskevat vuotta 2009 ja sitä edeltäviä vuosia, on esitettävä tilintarkastuslautakunnalle viimeistään 31 päivänä joulukuuta 2011. Keskimääräiset kustannukset, jotka koskevat vuotta 2010, on esitettävä tilintarkastuslautakunnalle viimeistään 31 päivänä joulukuuta 2012.
            
         
               2.
            
            
               Kaikki korvaushakemukset, jotka perustuvat Euroopan unionin virallisessa lehdessä ennen 1 päivää toukokuuta 2010 julkaistuihin kiinteämääräisiin summiin, on toimitettava viimeistään 1 päivänä toukokuuta 2011.
            
         
               3.
            
            
               Kaikkiin korvaushakemuksiin, jotka perustuvat 30 päivän huhtikuuta 2010 jälkeen julkaistuihin kiinteämääräisiin summiin, sovelletaan uusia menettelysääntöjä asetuksen (EY) N:o 987/2009 66–68 artiklojen säännösten mukaisesti.
            
         V   Loppusäännökset
   
   
               1.
            
            
               Siirtymäjärjestelyjä sovellettaessa ohjaavia periaatteita ovat hyvä yhteistyö laitosten välillä, käytännöllisyys ja joustavuus.
            
         
               2.
            
            
               Tämä päätös julkaistaan Euroopan unionin virallisessa lehdessä. Sitä sovelletaan asetuksen (EY) N:o 987/2009 voimaantulopäivästä.
            
         
      
         
            Hallintotoimikunnan puheenjohtaja
         
         Lena MALMBERG
      
   
   
      (1)  EUVL L 166, 30.4.2004, s. 1.
   
      (2)  EUVL L 284, 30.10.2009, s. 1.